Političke elite ne mogu ponuditi izlazak iz dugogodišnje gospodarske depresije i društvene krize, ali zato gotovo svaki vikend ponude neki novi povijesni savez ili blok. Ovaj vikend udružili su se slabašni HSLS Darinka Kosora i ambiciozni, ali još nedokazani, Nacionalni forum Nikice Gabrića.

Birači mogu birati

Donedavno smo se teško snalazili u nepreglednoj džungli stranaka koja se ipak malo prorijedila stvaranjem pet političkih blokova. To je sada koliko-toliko prohodna šuma s dosta hladovine u kojoj će svaki politički svjestan Hrvati moći pronaći svoje sigurno utočište. Sada će i dva tradicionalna bloka, koje predvode HDZ i SDP sa svojim satelitima, dobiti dostojnu konkurenciju. Prvi put u ovih četvrt stoljeća hrvatske demokracije HDZ je dobio konkurenciju na desnici koja nije samo puki folklor nego ima i realnu snagu da gricne dobar dio konzervativnog biračkog tijela. Desno orijentirani birači moći će birati između dvije opcije bez straha da će njihov glas propasti. HDZ još kontrolira najveći dio konzervativnog biračkog tijela, ali se Tomislav Karamarko nije uspio nametnuti kao neupitni lider desnice. S obzirom na to u kakvoj je depresiji Hrvatska, HDZ bi trebao imati znatno veću podršku nego što to trenutačno pokazuju ankete.

Čak nije uspio preteći SDP i njegove saveznike koji se još dobro drže s obzirom na to kako loše rade. Pravo je čudo da koalicija vladajućih stranaka još vodi u istraživanjima javnog mnijenja. Zadnji podaci o padu BDP-a samo potvrđuju da lijeva koalicija na vlasti ne može izvući zemlju iz krize. To znači da joj popularnost može samo padati do izbora. Dio razočaranih birača svakako će se prikloniti novoosnovanom savezu Gabrića i Kosora. Koliko se voli Holy? Iako je riječ o ambicioznim i vrlo bogatim političarima, koji u politici žele potvrditi svoj društveni ugled i zadobiti još malo moći, nije baš izvjesno da će oni najviše profitirati od lošeg rejtinga Milanovića i Vesne Pusić.

Zato je u posljednje vrijeme pravi uzlet doživjela dojučerašnja SDP-ovka Mirela Holy. Njezin Orah prometnuo se u glavnu zvijezdu istraživanja javnog mišljenja, dok je ona postala druga najomiljenija političarka u Hrvatskoj. M. Holy osvojila je simpatije jer uvijek jasno iznosi svoja gledišta, ali pritom ne iritira one koji ne glasuju za njezinu opciju. Ona bi mogla uzeti dio glasova i Lesarovim laburistima koji su se usidrili na oko devet posto i ne mogu se pomaknuti naprijed. Iako je Lesarov program naoko vrlo prihvatljiv, birači su svjesni da je on i poprilično nerealan.

>>Iznenađenje mjeseca: Holy druga najpopularnija političarka u Hrvatskoj!